《和母宝剑篇赠兄》
清代·殳默

床头夜半双龙吼，光摄群妖暗星斗。风雨霹雳一瞬间，木拔沙飞石乱走。

古来神物本平常，遭时遇主生晶光。拂拭霜花将解赠，时无烈士空徬徨。

空徬徨，莫太息，木兰唧唧当户织。阿兄年少射白额，归来摩挲看太白。

作者简介：浙江嘉善女子，字斋季，小字墨姑。九岁能诗，长而益工。刺绣刀尺无不入妙。善小楷。画摹李龙眠。十六岁未字。母死三日，亦卒。有《闺隐集》。